text: chay ruwasqamanta. Chayraykun Jesusqa manaña atipurqanchu may llaqtatapis sut'ita waykuykuyta; ashwanpis hawapi waqt'a pampakunapi kasharqan. Hinataq hinantinmanta payman chayamurqanku. JESUS HAMPIN SUCH'UTA 2,1-12 // Mt 9,1-8; Lc 5,17-26 1 2 Wakmanta Kafarnaún llaqtaman waykuqtin pisi p'unchaykunamanta runakuna uyarirqanku wasipi kashasqanta. 2 Huñurqokurqan ashkha runa, chayrayku punkuq ñawpaqenpipis manan karqanñachu huk cheqaspas, hinataq paykunaman willarqan simita. 3Chayamurqanku payman huk such'uta apamuspa, tawa runaq wantusqata. 4Payman mana apahatayta atispa, ashkha runa kaqtin, wasiq patanta kicharqorqanku, maypichus pay kasqanpi hinaspataq t'oqospa uraykuchirqanku kallapata maypichus such'uqa sirisqa kasharqan. 5Jesús paykunaq iñiyninta rikuspa nirqan such'uta: "Wawa, huchaykikunaqa pampachasqan kapun". 6 Chaypi tiyarasharqanku wakin qelqa yachachiqkuna, hinataq sonqonku ukhupi yuyaykurqanku: 7 "¡Imatan kay riman chay hinata! Diosmanta asikun. ¿Pin huchakunata pampachayta atinman, manachu Dioslla?" 8 Kikin ratu pacha Jesús yacharqan espiritunpi chay hinata ukhunkupi yuyaykusqankuta. Hinataq paykunata nirqan: "¿Imanaqtinmin chayta yuyaykunkichis? 9 ¿Ima niymi ashwan atikun, niy such'uta: Huchaykikuna pampachasqan kapun, icha niy: Sayariy, hap'iy kallapaykita hinaspataq puriy? 10 Yachaychis allinta, Runaq Churinqa atiyniyoqmi huchakunata pampachananpaq kay pachapi". Hinataq nirqan such'uta: 11 "Niyki, sayariy, hap'iy kallapaykita hinaspataq ripuy wasiykita". 12 Payqa sayarithapirqan, hina kikin ratu pacha kallapanta hap'ispa llapa runakunaq ñawpaqenpi ripurqan. Llapanku musphararqanku hinaspataq Diosta hatuncharqanku nispa: "Manan hayk'aqpas rikurqaykuchu kay hinata". JESÚS WAHAN LEVITA 2,13-17 // Mt 9.9-13; Lc 5,27-32 13 Jesús wakmanta lloqsirqan qocha kantuman, llapan runakunataq hamurqan payman hinataq paykunata yachachirqan. 14 Purishaspa rikurqorqan Alfeoq churin Levita, impuesto huñunan wasinpi tiyashaqta, hinataq payta nirqan: "Qhepayta hamuy". Sayarispataq qhepanta purirqan.